《席上赠吴氏贤子》
明代·王廷陈

豪士百忧无，生儿风骨殊。入门看宝剑，照室动明珠。

尽日提携意，华筵宾客娱。千年龙有种，一曲凤将雏。

学步犹防蹶，看人岂解呼。暂时栖玉树，他日取长途。

垂老江湖上，生涯药饵扶。一持还一笑，真足慰驰驱。

作者简介：湖广黄冈人，字稚钦，王廷瞻兄。恃才放恣，甚至上树呼叫，馆师无如之何。正德十二年进士，选翰林庶吉士。因疏谏武宗南巡，罚跪受杖。时已授给事中，乃出为裕州知州。失职怨望，为上官所劾，罢归乡里。屏居二十余年，嗜酒纵倡为乐。达官贵人来家，蓬发跣足延见。时衣红纻窄衫，骑牛跨马，啸歌田野间。诗婉丽多风，文长于尺牍。有《梦泽集》。